text: Majs på retur i Slesvig-Holsten
  04 december 2012 kl. 14.39
  Lavere støtte og skrappere miljøkrav får flere landmænd syd for grænsen til at skifte majsen ud med en speciel hvedesort, når de leverer til biogasanlæg. Det skriver Flensborg Avis.
  Det er en opgørelse fra Statistik Nord, der viser den nye tendens.
  Ifølge opgørelsen er de landbrugsarealer, der bruges til dyrkning af den såkaldte silo- eller energimajs, blevet reduceret med 13.000 hektar fra 194.000 til 181.000 hektar, og udviklingen ventes at fortsætte de kommende år. 
  Samtidig bliver kun halvdelen af silomajsen leveret til biogasanlæg, mens den anden halvdel bruges som foder til kvægbesætninger.
  Brugen af majs til energiudvikling har hidtil mødt hård kritik fra miljøorganisationer.
  